গত বছরই স্বজনপোষণ নিয়ে কর্ণ জোহরের সঙ্গে বিতর্কে জড়িয়েছিলেন বলিউডের ‘রিভলভার রানি’ কঙ্গনা রানাউত। পরিচালকের বিখ্যাত চ্যাট শো ‘কফি ইউথ কর্ণ’-এ বিশেষ অতিথি হিসাবে এস‌েই বিরোধ বাধে দু’জনের মধ্যে। জল গড়িয়েছিল অনেক দূর। অবশেষে সম্পর্ককে স্বাভাবিক করতেই কর্ণ জোহর-রোহিত শেট্টির নতুন রিয়ালিটি শো ‘ইন্ডিয়া’জ নেক্সট সুপারস্টার’-এ এসেছিলেন তিনি সম্প্রতি। তবে সেখানেও মশকরার শিকার হতে হল অভিনেত্রীকে।

কর্ণ জোহর, রোহিত শেট্টি এবং কঙ্গনা রানাউত (ছবি : ফোটোকর্প)
একটি সর্বভারতীয় সংবাদমাধ্যমের খবর অনুযায়ী, শো চলাকালীন কঙ্গনা এবং রোহিতের একটি অন্তরঙ্গ মুহূর্ত পরিচালনার ইচ্ছা প্রকাশ করেন কর্ণ। নিজের পরিকল্পিত সিন অনুযায়ী অভিনেত্রীকে তিনি ছুটে এসে রোহিতকে জড়িয়ে ধরতে বলেন। তাঁর প্রাক্তন প্রেমিকের ভূমিকায় থাকবেন ‘গোলমাল’ ফ্রাঞ্চাইজির পরিচালক। এমনকী, ‘দিওয়ার’ (১৯৭৫) ছবিতে অমিতাভ বচ্চনের বিখ্যাত সংলাপ ‘আজ মেরে পাস প্যায়সা হ্যায় দৌলত হ্যায় শহরত হ্যায়..’-ও বলতে বলা হয় খিলাড়ি পরিচালককে।
সেখানেই বেঁকে বসেন রোহিত। কঙ্গনার যৌন আবেদনে পিছিয়ে যান তিনি। পরে উপহাস করে বলেন যে, ‘ঝাঁসি কি রানি’র সঙ্গে লড়াইয়ে যেতে চান না তিনি। বিবাদ মেটাতে এসে ফের বিদ্রুপের পাত্র হয়ে বসলেন অভিনেত্রী। প্রশ্ন অন্য জায়গায়।  কেন পিছু হঠলেন রোহিত? তবে কি ঘটনার পিছনে রয়েছে অন্য কোনও রহস্য?